รัฐมนตรีช่วยว่าการกระทวงสาธารณสุข เร่งพัฒนามาตรฐานระบบการแพทย์ฉุกเฉินทั้งระบบ
รัฐมนตรีช่วยว่าการกระทวงสาธารณสุข เร่งพัฒนามาตรฐานระบบการแพทย์ฉุกเฉินทั้งระบบ เพื่อเพิ่มการเข้าถึงบริการของประชาชนและนักท่องเที่ยวในพื้นที่เขตพัฒนาพิเศษภาคตะวันออก               นายสาธิต ปิตุเตชะ รัฐมนตรีช่วยว่าการกระทวงสาธารณสุข กล่าวภายหลังเป็นประธานเปิดการประชุมเชิงปฏิบัติการแลกเปลี่ยนเรียนรู้การดำเนินงานการแพทย์ฉุกเฉินเขตสุขภาพที่ 6 และภาคกลางว่า กระทรวงสาธารณสุข มีนโยบายยกระดับระบบการจัดการในภาวะฉุกเฉินทางสาธารณสุขอย่างครบวงจร โดยบูรณาการจากทุกภาคส่วน เพื่อให้เกิดระบบที่ได้มาตรฐาน ประชาชนเข้าถึงระบบบริการอย่างสะดวก รวดเร็ว และยังช่วยลดความพิการและเสียชีวิตอีกด้วย โดยเฉพาะอย่างยิ่ง จังหวัดระยอง ชลบุรี และฉะเชิงเทรา ซึ่งอยู่ในพื้นที่ อีอีชี เป็นฐานการผลิตอุตสาหกรรม และการท่องเที่ยวที่ได้รับความนิยมจากชาวไทยและต่างชาติ จึงได้กำหนดกลยุทธ์ในการพัฒนาระบบการแพทย์ฉุกเฉินขึ้น มีเป้าหมาย คือเพิ่มการเข้าถึงระบบบริการและลดการเสียชีวิตจากภาวะฉุกเฉิน ร่วมกับสถาบันการแพทย์ฉุกเฉินแห่งชาติให้เป็นระบบการแพทย์ฉุกเฉินที่มีมาตรฐาน ทั้งระบบแพทย์อำนวยการ ระบบแพทย์ฉุกเฉินทางทะเล และการเคลื่อนย้ายทางอากาศ     สำหรับจังหวัดระยอง จะพัฒนาห้องฉุกเฉินโรงพยาบาลระยองเป็นห้องฉุกเฉินระดับโลก และจะขยายเครือข่ายสายด่วนห่วงใยชีวิตไปยังองค์กรปกครองส่วนท้องถิ่นที่มีศักยภาพเพื่อเพิ่มการเข้าถึงบริการการแพทย์ฉุกเฉินอย่างทันท่วงที เริ่มนำร่องแล้วที่ อบต.ตะพง อ.เมือง จ.ระยอง                                                                                                                                       ปรีดี วริลุน/สวท.ระยอง-ข่าว